“โควิด-19” คร่าชีวิตชาว “นิวยอร์ก” เพิ่มอีก 758 คน ดันยอดสะสมทะลุ 9.3 พันราย
“โควิด-19” คร่าชีวิตชาว “นิวยอร์ก” เพิ่มอีก 758 คน ดันยอดสะสมทะลุ 9.3 พันราย
13 เม.ย. 2563

ผู้สื่อข่าวรายงานว่า นายแอนดรูว์ คูโอโม ผู้ว่าการรัฐนิวยอร์ก เปิดเผยว่า จำนวนผู้เสียชีวิตจากการติดเชื้อไวรัสโคโรนาสายพันธุ์ใหม่ (โควิด-19) ในรัฐนิวยอร์กพุ่งขึ้น 758 รายเมื่อวันเสาร์ที่ผ่านมา ส่งผลให้รัฐนิวยอร์กมีผู้เสียชีวิตรวมกัน 9,385 ราย
รายงานข่าวระบุว่า รัฐนิวยอร์กมีผู้เสียชีวิตจากไวรัสโควิด-19 วันละกว่า 750 รายติดกันหลายวันแล้ว โดยผู้ว่าการรัฐนิวยอร์ก ระบุว่า ตัวเลขผู้เสียชีวิตของนิวยอร์กกำลังเริ่มที่จะคงที่ เมื่อพิจารณาจากช่วงหลายวันที่ผ่านมาที่มีตัวเลขเพิ่มขึ้นประมาณเดียวกัน
สำหรับจำนวนผู้ป่วยที่กำลังเข้ารับการรักษาในโรงพยาบาลนั้นปรับตัวเพิ่มขึ้นแตะ 18,700 ราย ส่วนยอดผู้ป่วยในแผนกผู้ป่วยหนักที่ใส่ท่อช่วยหายใจอยู่นั้นเพิ่มขึ้นเล็กน้อย
ทั้งนี้ รัฐนิวยอร์กกลายเป็นศูนย์กลางของการแพร่ระบาดในสหรัฐ ด้วยจำนวนผู้ติดเชื้อมากกว่า 180,000 ราย จากผู้ติดเชื้อราว 520,000 รายทั่วประเทศ
ผู้ว่าการรัฐนิวยอร์ก เปิดเผยว่า ตนได้ลงนามในคำสั่งฝ่ายบริหารเมื่อวานนี้ เพื่อสั่งให้นายจ้างของธุรกิจที่จำเป็นดำเนินการจัดหาเสื้อผ้าหรือหน้ากากอนามัยให้พนักงานที่ต้องติดต่อสื่อสารกับผู้คนหมู่มาก